Den sorte og hvide kæmpe hæver sig op ad vandet og lader sig falde på ryggen med et kæmpe plask. ”Wow!” lyder det fra fiskekutteren. ”Hvis det der ikke er en spækhugger, så ved jeg snart ikke!” Det er fisker Rasmus Hald, der sammen med sine kolleger oplevede den legesyge spækhugger omkring 25 kilometer øst for Skagen. - Det var helt vildt fedt. Det var det virkelig. Det var én af de største spækhuggere, jeg har set, fortæller han. Legede og gjorde sig til Den store spækhugger sprang op fem-seks gange, beretter Rasmus Hald, der var på vej ud at fiske mørksej og torsk i Nordsøen, da han og resten af besætningen så rygfinnen og sejlede nærmere. -	Da vi er rimelig tæt på, så dykker den ned, og så kommer den op ti meter fra skibssiden og springer op, beretter han. Fiskeren bor til daglig i Oslo og lagde en video med hvalen på sin Facebookside . Han har spottet spækhuggere før, men de har ikke leveret samme show: -	Det er jo altid fantastisk at se havets konger. Jeg har set det mange gange, men det var da første gang, der var én der optrådte. Det var sjovt, siger Rasmus Hald. Spottes oftere ved Skagen Spækhuggerne har vist sig flere gange ved Skagen i år. Ornitologer har allerede spottet de store havpattedyr syv gange ud fra Grenen Fuglestation. Arten er ellers sjælden i Danmark, og der skulle kun være 50.000 individer tilbage i verdenshavene. Mange af dem findes i det Arktiske hav og i det nordlige Atlanterhav. Rasmus Hald er da heller ikke vant til at se spækhuggere i danske farvande: -	Jeg har før set dem, men det var oppe vest for Trondhjem og forholdsvist langt væk, siger han. Kikkert og morgenkaffe Hvis du selv vil være heldig at spotte de store hvaler, så lyder anbefalingen fra ornitologerne fra Skagen, at du bevæbner dig med en kikkert og går en tidlig morgentur ved Grenen. Spækhuggerne holder gerne til i farvandet op til tre timer, før de er videre. Tæller man Rasmus’ fund med, så har der været cirka 31 fund af spækhuggere i Skagen siden 1975.

Referat:
Rasmus Hald var på vej ud at fiske i Nordsøen, da han så en stor rygfinne stikke op ad havet.